**Επιμορφωτικό-ερευνητικό πρόγραμμα εκπαίδευσης εμψυχωτών ομάδων βιωματικής εκπαίδευσης για την Αειφορία**

Η ΜΚΟ Αντιγόνη-Κέντρο Πληροφόρησης και Τεκμηρίωσης για το Ρατσισμό, την Οικολογία, την Ειρήνη και τη Μη Βία σε συνεργασία με τον Τομέα Παιδαγωγικής του ΤΕΠΑΕ ΑΠΘ, τα ΚΠΕ Ελευθερίου Κορδελιού & Βερτίσκου & Ποροίων και τις Συντονίστριες της Εκπαίδευσης για την Αειφορία, Ιωαννίδου Ειρήνης & Παπαθανασίου Ευαγγελίας, προτίθενται να υλοποιήσουν επιμορφωτικό/ερευνητικό πρόγραμμα με τίτλο: «Εμψύχωση Ομάδων Βιωματικής Εκπαίδευσης για την Αειφορία».

**Πληροφορίες για το πρόγραμμα:** Η εμψύχωση των συναντήσεων της Ομάδας των εκπαιδευομένων θα γίνεται σύμφωνα με τις Αρχές της Μη Κατευθυντικής Παρεμβατικότητας (NDI: Non Directive Inntervenante). Οι στόχοι της δράσης είναι:

-Η εισαγωγή στην έννοια της εμψύχωσης ομάδων.

-Η εμβάθυνση στις Παιδαγωγικές Αρχές της Εκπαίδευσης για την Αειφορία.

-Η κατανόηση του ρόλου της βιωματικής μάθησης στην αλλαγή στάσης σε θέματα αειφορίας.

-Η ανάδειξη κοινών μεθοδολογικών αρχών και εργαλείων στα σχέδια εργασίας μαθητικών ομάδων των καινοτόμων δράσεων.

-Η παραγωγή-διεξαγωγή σχετικής έρευνας.

 Τα παραπάνω θα πλαισιωθούν με εισηγήσεις και τοποθετήσεις από όλες/ους στα ζητήματα που προκύπτουν με στόχο την αλληλοεπιμόρφωση των μελών της Ομάδας.

**Οργανωτική Ομάδα:**

Εμψυχωτές: Αλέκος Γεωργόπουλος, καθηγητής ΤΕΠΑΕ, Εμψυχωτής NDI. Σλαυκίδης Γιώργος, Νηπιαγωγός, Med, Εμψυχωτής NDI, Μέλος ΠΟ ΚΠΕ Ελευθερίου Κορδελιού & Βερτίσκου.

Παρατηρητές: Κατερίνα Πετροπούλου, Med, Νηπιαγωγός. Άρτεμις Καρμπά, Med, Νηπιαγωγός, Εμψυχώτρια NDI.

Προσκεκλημένοι: Ειδικοί με εμπειρία στα θέματα, καθηγητές Τ/θμιας Εκπ/σης με σχετικά αντικείμενα.

**Συμμετέχουσες/ντες**:

-Εκπαιδευτικοί που ενδιαφέρονται να υλοποιήσουν προγράμματα Περιβαλλοντικής Εκπαίδευσης, Αγωγής Υγείας και Πολιτιστικών Δραστηριοτήτων.

-Μέλη Παιδαγωγικών Ομάδων ΚΕΑ.

-Συντονίστριες/στές Εκπαίδευσης για την Αειφορία.

-Μέλη σχετικών ΜΚΟ και Συλλογικοτήτων από την μη Τυπική Εκπαίδευση.

**Διάρκεια**: Έξι (6) τριήμερες συναντήσεις της Ομάδας των συμμετεχόντων/ουσών και 6 ενδιάμεσες απογευματινές συναντήσεις ανατροφοδότησης κατά την σχ. περίοδο 2019-2020.

**Υποχρεώσεις των συμμετεχόντων**:

-Παρουσία στα τριήμερα και στις ενδιάμεσες συναντήσεις με τήρηση προσωπικού ημερολογίου.

-Συγγραφή αναστοχαστικού κειμένου 2-3 σελίδων μετά από κάθε τριήμερο για το τι βιώθηκε σύμφωνα με καθορισμένους άξονες αναφοράς.

-Συμμετοχή σε συνεντεύξεις για την εκπόνηση σχετικής έρευνας.

- Πρακτική άσκηση και συγγραφή τελικής εργασίας.

**Τόπος & Χώρος:** Οι συναντήσεις θα γίνονται:

-στο ΚΠΕ Ελευθερίου Κορδελιού & Βερτίσκου και στο ΚΠΕ Ποροίων.

-στο Τμήμα Επιστημών Προσχολικής Αγωγής & Εκπαίδευσης του ΑΠΘ.

-σε ειδικά διαμορφωμένους χώρους κατά την διάρκεια των καλοκαιρινών μηνών.

**Οικονομικά**: Το επιμορφωτικό πρόγραμμα είναι δωρεάν και η εμψύχωση είναι χωρίς κόστος. Οι συμμετέχοντες/ουσες, οι εμψυχωτές και η ερευνητική ομάδα, θα επιβαρυνθούν με τα προσωπικά έξοδα μετακίνησης, φαγητού και στέγης που υπολογίζονται περίπου στα 60-65 ευρώ ανά άτομο και τριήμερο. Όλα τα υλικά θα καλυφθούν από την υλικοτεχνική υποδομή των ΚΠΕ που θα συμμετέχουν στο πρόγραμμα.

**Βεβαιώσεις συμμετοχής:** Οι συμμετέχουσες /ντες θα παραλάβουν σχετική βεβαίωση συμμετοχής στο εκπαιδευτικό πρόγραμμα μετά το πέρας των υποχρεώσεών τους, υπογεγραμμένη από εκπροσώπους των συνεργαζόμενων φορέων.

**Κριτήρια επιλογής:**

Για την δημιουργία της ομάδας των συμμετεχουσών/όντων που θα αποτελείται από 18-25 άτομα θα επιδιωχθεί ισορροπία μεταξύ τόπου διαμονής, φύλλου, Βαθμίδας Εκπ/σης και σχετικής εκπαιδευτικής εμπειρίας.

Η τελική επιλογή των προσώπων θα γίνει με συνέντευξη όπου θα παρουσιαστεί ο βαθμός προβληματισμού και ενδιαφέροντος στα ζητήματα της Βιωματικής Μάθησης και της ποιοτικής εφαρμογής των Προγραμμάτων Σχολικών Δραστηριοτήτων.

**Ερευνητικό πρόγραμμα**:

Στο πλαίσιο του προγράμματος θα επιχειρηθεί υποστήριξη επιστημονικής έρευνας για τη βιωματική εμψύχωση ομάδων εκπαίδευσης για την Αειφορία. Για τη διεξαγωγή της θα ζητηθεί η συμμετοχή σε σχετικές συνεντεύξεις ώστε να τεκμηριωθεί η αποτελεσματικότητα του εγχειρήματος. Οποιαδήποτε αναφορά στα λεχθέντα ή/και τα πεπραγμένα της ομάδας σύμφωνα με τους δεοντολογικούς κανόνες της ερευνητικής εχεμύθειας θα γίνει χωρίς τη χρήση ονομάτων και άλλων στοιχείων που μπορεί να αποκαλύπτουν την ταυτότητα προσώπων.

**Δηλώσεις συμμετοχής στην φόρμα:**

<https://docs.google.com/forms/d/e/1FAIpQLSeV93xH422pn7cOj1OYz2NbAPjeSOMPxIBzxnbGS-Mg2lPjCw/viewform>

**Email επικοινωνίας:**

gslafkidis@gmail.com